Verðbólga hefur ekki mælst meiri í átta ár. Allt þetta ár hefur hún verið meiri en verðbólgumarkmið Seðlabankans segja til um.
Verðbólga síðustu tólf mánaða mældist 4,6 prósent í apríl. Verðbólgan hefur ekki verið meiri síðan í febrúar árið 2013 þegar hún mældist 4,8 prósent. Verðbólga fór síðast yfir fimm prósent í júní 2012.
Húsnæðiskostnaður, sem hækkaði um tvö og hálft prósent, hefur mest áhrif til aukningar verðbólgu, hann hækkar neysluverðsvísitöluna um 0,4 prósent. Því næst kemur hækkun á mat og drykkjarvörum um 1,1 prósent sem skýrist að mestu af hækkun á verði mjólkurvara.
Gunnar Jakobsson, varaseðlabankastjóri fjármálastöðugleika, sagði á fundi að ástæða væri til bjartsýni í efnahagsmálum þrátt fyrir óvissu. Þá tiltók hann þó að landsmenn væru alls ekki komnir í var með verðbólgu. Hún hefur nú mælst yfir verðbólgumarkmiði Seðlabankans fjóra mánuði í röð, eða allt þetta ár. Samkvæmt verðbólgumarkmiðum er stefnt á tveggja og hálfs prósents verðbólgu og vikmörk við eitt og fjögur prósent.